text: কনওয়ের কণ্ঠে তাসকিনের প্রশংসা
  Home বাংলাদেশ ক্রিকেট কনওয়ের কণ্ঠে তাসকিনের প্রশংসা
  ভাগ্য সুপ্রসন্ন হলে সদ্য শেষ হওয়া নিউজিল্যান্ড-বাংলাদেশ ওয়ানডে সিরিজের নায়কও হতে পারতেন তাসকিন আহমেদ। বল হাতে যেটুকু করা যায় তার সর্বোচ্চ চেষ্টাই করেছেন। কিন্তু সতীর্থদের ব্যর্থতা বিশেষত মিস ফিল্ডিংয়ের কারণে একদিনের ক্রিকেটে তাসকিনের প্রত্যাবর্তন হয়নি মনে রাখার মত।
  তবে পরিসংখ্যান পক্ষে কথা না বললেও তাসকিন প্রশংসা কুড়লেন খোদ প্রতিপক্ষ দলের সিরিজ সেরা ক্রিকেটারের কাছে। ম্যান অব দ্যা সিরিজ পুরস্কারের পাশাপাশি শেষ ম্যাচে ম্যান অব দ্যা ম্যাচ হয়েছে ডেভন কনওয়ে। স্বস্তি আর তৃপ্তিমাখা ম্যাচ পরবর্তী আলাপচারিতায় তিনি প্রশংসা করেছেন বাংলাদেশের পেসার তাসকিনের।
  শুরুতে ভড়কে গেলেও কিউইরা ধীরে ধীরে রান পাহাড়ের ভিত সাজায়, যার নেতৃত্বে ছিলেন কনওয়ে। এ সময় নতুন বলে তাসকিনকে মোকাবেলা করতে বেশ বেগ পেতে হয়েছে।
  কনওয়ে বলেন, 'নতুন বলে তাসকিন সত্যিই খুব ভালো বল করেছে। জানতাম, চাপ সামলে নিতে পারলে শেষদিকে রান বের করতে পারব। চাপ পড়বে জানতাম, তবে এ নিয়ে খুব বেশি ভাবিনি। টি-টোয়েন্টি সিরিজে ভালো করতে মুখিয়ে আছি।'
  কনওয়ে ছাড়াও এদিন শতক হাঁকান ড্যারিল মিচেল, দুইজনে মিলেই বাংলাদেশকে ঠেলে দেন ব্যাকফুটে। কনওয়ে বলেন, 'আমি সবকিছু খুব সাধারণ রাখার চেষ্টা করেছি। সেটাই দীর্ঘসময় ধরে করে যেতে হত। মিচেলকে কৃতিত্ব দিতে হবে, যেভাবে সে ব্যাট করল। অপর প্রান্ত থেকে তার ব্যাটিং দেখা অনেক উপভোগ্য ছিল।'